CELEX: 62017TN0609
Language: hu
Date: 2017-09-06 00:00:00
Title: T-609/17. sz. ügy: 2017. szeptember 6-án benyújtott kereset – Franciaország kontra Bizottság

13.11.2017   
            
            
               HU
            
            
               Az Európai Unió Hivatalos Lapja
            
            
               C 382/49
            
         2017. szeptember 6-án benyújtott kereset – Franciaország kontra Bizottság
   (T-609/17. sz. ügy)
   (2017/C 382/61)
   Az eljárás nyelve: francia
   
      Felek
   
   
      Felperes: Francia Köztársaság (képviselők: F. Alabrune, D. Colas, B. Fodda és E. de Moustier meghatalmazottak)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               részlegesen semmisítse meg az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) terhére a tagállamok által kifizetett egyes kiadásoknak az európai uniós finanszírozásból való kizárásáról szóló, 2017. június 26-i (EU) 2017/1144 bizottsági végrehajtási határozatot, amennyiben az kizár egyes, a Francia Köztársaság által a 2011 és 2014 közötti pénzügyi évek vonatkozásában kifizetett export-visszatérítéseket;
            
         
               —
            
            
               a Bizottságot kötelezze a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes egyetlen, az arányosság elvének a megsértésére alapított jogalapra hivatkozik, amennyiben a Bizottság nagyrészt arra alapította a határozatát, hogy a Francia Köztársaság az export-visszatérítéssel kivitelre szánt fagyasztott csirkék víztartalmának ellenőrzése területén fennálló kötelezettségeit feltételezetten súlyosan megsértette.
   Azonban pontatlan az az állítás, hogy figyelemmel az uniós szabályozásra és a 2010-től kezdődően bevezetett szigorúbb intézkedésekre, a francia hatóságok súlyosan megsértették e kötelezettségeiket. A víztartalom ellenőrzése ugyanis az export-visszatérítéssel kivitelre szánt fagyasztott csirkék megbízható és kifogástalan kereskedelmi minőségének ellenőrzése körébe tartozik, amelyet az 1276/2008 rendelet 5. cikkének (4) bekezdése alapján folytatnak le. A felperes álláspontja szerint e rendelkezések nem írják elő, hogy az export-visszatérítéssel kivitelre szánt fagyasztott csirkék bármely fizikai ellenőrzése a víztartalom laboratóriumi elemzését foglalja magában.
   Ily módon úgy véli, hogy a francia hatóságok tartoznak felelősséggel a foganatosítandó ellenőrzési intézkedések meghatározását illetően, azzal a feltétellel, hogy ezen intézkedéseknek arányosnak kell lenniük az EMGA-t terhelő pénzügyi kockázatokkal. E tekintetben a felperes fél arra hivatkozik, hogy a francia hatóságoknak ambíziózus és e pénzügyi kockázathoz illeszkedő rendszert kellett volna bevezetnie.